Motshekga loof plaasskool vir goeie matriekslaagsyferMinister Angie Motshekga by die Machadam Combined School in Mooinooi, Brits Foto: Molaole Montsho/ANA Machadam Combined School in Mooinooi naby Brits verdien erkenning, het die minister van basiese onderwys Woensdag gesê. “Die skool verdien erkenning, mens kan nie jaar ná jaar ŉ 100%-slaagsyfer hê en soos enigiemand anders behandel word nie. Julle het baie hard gewerk,” het minister Angie Motshekga gesê. Sy het op die eerste dag van die akademiese jaar die plaasskool besoek om die stand van die skool se gereedheid te bepaal. Machadam het ŉ 100%-slaagsyfer gehad vir sy 2017-matrikulante nadat die 36 leerlinge hul eksamen suksesvol afgelê het. Dit is die twee jaar in ŉ ry wat die skool ŉ 100% slaagsyfer behaal het. Skoolhoof Milton Mathibe het gesê die 100%-slaagsyfer is nie maklik nie. “Alle belanghebbendes wat die skoolbeheerliggaam en die myne [in die gebied] insluit, het almal ŉ rol gespeel in dié prestasie,” het hy gesê. Hy het gesê, ondanks die feit dat die skool in ŉ behoeftige gebied geleë is, glo hy die leerders moet nog steeds opgelei en beskerm word. “Skoliere moet leer, onderwysers moet oplei.” Motshekga het gesê sy sal vennote, wat saam met die departement werk, mobiliseer om die skool te help om sy infrastruktuur, insluitend sportfasiliteite, te verbeter. Mathibe het aan die minister gesê die skool kry hulp van die myne en hulle sal ook met een van die mynhuise vergader om die skoolgronde te plavei, aangesien dit nie toeganklik is wanneer dit reën nie.